|  |
| --- |
| Α′ ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΠΕΙΡΑΙΑ**“ΡΗΓΑΣ ΦΕΡΑΙΟΣ”**ΤΖΑΒΕΛΛΑ ΚΑΙ ΑΛΕΞΑΝΔΡΟΥ 1, ΠΕΙΡΑΙΑΣ 18533 **e-mail:** **info@rigasfereospeiraias.gr** **http://www.rfp.gr** |



ΠΕΙΡΑΙΑΣ 09/12/2024, Α.Π: 133

# **ΨΗΦΙΣΜΑ**

**Για το νέο γύρο δικών σε βάρος των συλληφθέντων**

**διαδηλωτών του Νοέμβρη 2020 στα Σεπόλια**

**Παύση των διώξεων και απαλλαγή από όλες τις κατηγορίες των πέντε συλληφθέντων στα Σεπόλια για την απαγορευμένη πορεία του Πολυτεχνείου στις 17/11/2020**

Πρωτοφανή τροπή παίρνει η δικαστική περιπέτεια των συλληφθέντων στα Σεπόλια στις 17/11/2020 κατά την ολοκλήρωση της απαγορευμένης πορείας για την επέτειο εξέγερσης του Πολυτεχνείου. Μετά τη διακοπή της πολύμηνης δίκης που ξεκίνησε τον Οκτώβρη του 2021, φτάσαμε τον Μάη του 2022, τη μέρα που αναμενόταν να εκδοθεί αθωωτική απόφαση για τους 4 που δικάζονταν, η δίκη να ακυρωθεί. Με προφορική αιτιολόγηση την παύση της προέδρου λόγω καθυστερήσεων σε έκδοση αποφάσεων, ξεκίνησε ένας νέος γύρος καθυστερήσεων και ομηρίας των διωκόμενων αγωνιστών για την πορεία στα Σεπόλια. Ορίστηκε έναρξη της νέας δίκης στις 13/11/2023 για να αναβληθεί για τον Απρίλιο του 2024, όπου όρισαν νέα αναβολή. Και φτάνουμε τον Δεκέμβρη του 2024 όπου ορίζονται 3 διαφορετικές δίκες για την ίδια υπόθεση. Στις 11/12 καλούνται να δικαστούν η Λυδία Καττή, ο Μάκης Λιβάνης και ο Νικόλας Καβακλής. Στις 12/12 καλείται να δικαστεί ο πατέρας Δημήτρης Καττής που δεν είχε κλητευθεί μέχρι σήμερα. Στις 13/12 καλείται να δικαστεί ο Ορέστης Καττής που δικαζόταν στην πρώτη δίκη μαζί με τους τρεις πρώτους. Αντί, δηλαδή να ενοποιηθούν οι δίκες σε 1 και για τους 5 κατηγορούμενους, έσπασαν σε 3!!  Όλες οι δίκες ορίζονται ότι θα είναι σε μονομελές δικαστήριο, ενώ η πρώτη δίκη ήταν ενώπιον 3μελούς.  Είναι προφανείς οι συνέπειες στην ταλαιπωρία των κατηγορούμενων, των δικηγόρων και των μαρτύρων υπεράσπισης.

Η πολιτική δίωξη των 5 διαδηλωτών στα Σεπόλια αποτελεί μεθόδευση της κυβερνητικής πολιτικής, που επιχείρησε με τις απαγορεύσεις κινητοποιήσεων με πρόσχημα την πανδημία, την περιστολή των δημοκρατικών ελευθεριών. Ο λαός και η νεολαία δεν υποτάχτηκε και θέλησε να τιμήσει την επέτειο της εξέγερσης του Πολυτεχνείου. Χιλιάδες βγήκαν στους δρόμους σε όλη τη χώρα και αντιμετώπισαν άγρια καταστολή, διώξεις, πρόστιμα.

Στην πορεία που ξεκίνησε από τον σταθμό Λαρίσης και κατέληξε  στα Σεπόλια, κατά την αποχώρηση των περισσότερων διαδηλωτών μέσω του μετρό, οι κάτοικοι της περιοχής που κατευθύνονταν στα σπίτια τους δέχτηκαν άγρια επίθεση από αστυνομικούς που έφτασαν με μηχανές της ΕΛΑΣ. Στην πυλωτή του σπιτιού του συνελήφθη ο διαδηλωτής Ορέστης Καττής, φοιτητής, και χτυπήθηκε η μητέρα του, στη συνέχεια στο αστυνομικό τμήμα χτυπήθηκε και συνελήφθη η αδελφή του Λυδία Καττή, φοιτήτρια, ο πατέρας του, Δημήτρης Καττής, που διεκομίσθη με ισχαιμικό στο νοσοκομείο, οι διαδηλωτές Νικόλας Καβακλής, φοιτητής, και Μάκης Λιβάνιος, εργαζόμενος.

Για να καλυφθεί το όργιο της αστυνομικής καταστολής και τα χτυπήματα-τραυματισμοί των συλληφθέντων, φορτώθηκαν με στημένες κατηγορίες για διατάραξη κοινής ειρήνης, απείθεια, πρόκληση απλής σωματικής βλάβης, εξύβριση, παραβίαση μέτρων COVID-19, επικίνδυνη σωματική βλάβη και αντίσταση κατά της αρχής, διατάραξη λειτουργίας δημόσιας υπηρεσίας κλπ. Στην πρώτη δίκη κατέρρευσε το ανυπόστατο κατηγορητήριο και αποκαλύφθηκε η σκευωρία των διώξεων ενάντια στους διωκόμενους.

Η συνέχιση της στημένης δίωξης σε βάρος των 5 δραστήριων αγωνιστών της περιοχής, που αποτελεί μια αστυνομική εκδικητική πλεκτάνη και στήθηκε για να στηρίξει τον κυβερνητικό κρατικό αυταρχισμό, πρέπει να σταματήσει.

Η τρομοκρατία δεν μπορεί να περάσει, ιδιαίτερα σήμερα που πονικοποιείται η συμμετοχή σε απεργία, εντείνονται οι εκβιασμοί στους χώρους δουλειάς, πληθαίνουν οι πειθαρχικές και ποινικές διώξεις με κάθε αφορμή, εμποδίζεται η συμμετοχή σε διαδηλώσεις, καταστέλλονται κινητοποιήσεις.

* Οι κατηγορούμενοι δεν είναι μόνοι τους. Όλες και όλοι που συμμετείχαμε στις κινητοποιήσεις για το Πολυτεχνείο όλα τα προηγούμενα χρόνια και στην απαγορευμένη του 2020, είμαστε μαζί τους.
* Υπερασπίζουμε το δικαίωμα στη διαδήλωση. Τιμάμε το Ψωμί – Παιδεία – Ελευθερία με τους σημερινούς αγώνες για λαϊκές ελευθερίες και δημοκρατικά δικαιώματα.
* Απαιτούμε την απόσυρση κάθε κατηγορίας σε βάρος όλων των συλληφθέντων/είσων, την πλήρη αθώωσή τους και την παύση κάθε δίωξης. Η δίκη είναι πολιτική και απαιτείται συνεκδίκαση των τριών υποθέσεων.

**Η αλληλεγγύη θα νικήσει!**

|  |  |  |
| --- | --- | --- |
| σάρωση0002Ο ΠΡΟΕΔΡΟΣΜΑΡΙΟΣ ΧΑΔΟΥΛΗΣ  | rigas ferraios 2.jpgΓΙΑ ΤΟ Δ.Σ. | Ο ΓΕΝ. ΓΡΑΜΜΑΤΕΑΣσάρωση0001ΣΩΤΗΡΗΣ ΚΑΡΛΗΣ |